SKRIFTLIG FORESPØRGSEL E-0632/03

af Dana Scallon (PPE-DE) til Kommissionen

(4. marts 2003)

Om: EU's udviklingspolitik og ngo'er

Vil Kommissionen sende mig listen over projekter, som finansieres af Kommissionen på området seksuel og reproduktiv sundhed og dertil

knyttede rettigheder og på området befolkningsspørgsmål i de sidste fem år frem til nu? Jeg ville være taknemmelig for at modtage oplysninger om projekter, der fuldstændig fokuserer på dette spørgsmål, men også om projekter, der delvis fokuserer på dette spørgsmål.

Vil Kommissionen også oplyse sin finansieringsandel, give en beskrivelse af projektet og de involverede aktiviteter, oplyse projektets partnere, målbefolkningen, og under hvilken budgetpost dette finansieres?

Svar afgivet på Kommissionens vegne af Poul Nielson

(16. april 2003)

EU finansierer projekter på sundhedsområdet og inden for områderne reproduktive og seksuelle rettigheder samt projekter, der vedrører befolkningsmæssige spørgsmål. Dette sker på grundlag af forskellige former for bevillinger, nemlig:

- den særlige budgetpost, der er oprettet til dette formål (B7-6312)

- den særlige budgetpost, der er beregnet til at samfinansiere aktioner med ngo'er (B7-6000)

- de regionale og nationale samarbejdsprogrammer, der finansieres via det almindelige budget (ALA/MED) eller af Den Europæiske Udviklingsfond (AVS).

En fortegnelse med 38 projekter, der blev finansieret af Kommissionen via budgetpost B7-6312 (ex 6212) mellem 1998 og 2002, sendes direkte til det ærede medlem og til Parlamentets sekretariat. Ud over projekternes titel, som giver oplysninger om deres indhold, er der oplysninger om gennemførelsessted og beløb. EU-finansieringen er under alle omstændigheder mindre end 90 % af projekternes samlede omkostninger.

En anden fortegnelse indeholder projekterne inden for de samme områder. De finansieres via budgetpost B7-6000 og skal samfinansiere aktioner sammen med ikke-statslige organisationer (ngo'er). De modtagende ngo'er er opført på denne liste. Kommissionens bidrag udgør højest 80 % af de samlede projektomkostninger.

Hvad angår de projekter, der finansieres via andre programmer opfordres det ærede medlem til at henholde sig til en rapport med titlen Evaluation de l'aide de la CE dans les pays ACP/ALA/MED dans le domaine de la Santé (2002) en evaluering af EU's bistand på sundhedsområdet i AVS-/ALA-/MED-landene (2002). Denne rapport (på franske) kan findes på internettet på følgende adresse: http://europa.eu.int/comm/europeaid/evaluation/reports/sector/951589.pdf

Bilag 2 til denne rapport præsenterer især en typologi af projekter og programmer, hvorunder optræder de forskellige interventionsområder, herunder Familieplanlægning, reproduktiv sundhed og hiv/aids & seksuelt overførte sygdomme. 33 projekter ud af 115 indeholder aktiviteter, der vedrører et af disse to områder.

For fuldstændighedens skyld skal det desuden nævnes, at Kommissionen i 2002 traf beslutning om nyt projekt, der skal finansieres ved hjælp af midler fra Den Europæiske Udviklingsfond (EUF). Det drejer sig om det fælles program for reproduktiv og seksuel sundhed EU/AVS/UNFPA/IPPF, som præsenteres i et dokument, som ligeledes sendes direkte til det ærede medlem og til Parlamentets sekretariat.

Hvad angår området befolkningsspørgsmål skal det nævnes, at der er ved at blive foretaget en evaluering af de af Kommissionen gennemførte aktioner. Den første fase af denne undersøgelse er afsluttet, og den endelige rapport forventes at foreligge ved udgangen af 2003.